Droogte in land nog lank nie gebreek | Netwerk24
Deur Alet Van Der Walt 05 Januarie 2019 08:52
Dele van die land is steeds weens die droogte in n wurggreep. Foto: Facebook.
Die droogte wat groot dele van die land in sy wurggreep het, is nog allesbehalwe gebreek, sê hulporganisasies en weervoorspellers.
Michael Methavhani, voorspeller by die Suid-Afrikaanse Weerdiens in Bloemfontein, sê ’n mens kan rofweg ’n lyn van suid na noord deur die land trek.
Die grootste krisis is wes van dié lyn wat van Queenstown in die suide verby Aliwal-Noord en Bloemfontein loop tot by Mahikeng in die noorde.
Vooruitsigte vir dié gebiede is ook nie baie goed in die komende twee weke nie, sê Methavani.
“Die stelsels wat ons nou het, is nie gunstig vir die weste nie, maar wel vir die oostelike dele,” sê hy.
Tommie Klopper van Boere in Nood sê daar is streke in Suid-Afrika waar dit al ses jaar lank droog is.
“Boere op Williston, Calvinia, Prins Albert en Sutherland se geld is op. Die Roggeveld het wel ’n bietjie reën gekry, maar dit lyk baie sleg hier,” sê hy.
Boere in veral die westelike dele van Suid-Afrika maak staat op voerskenkings om vee aan die lewe te hou. By Tosca in die Noordwes kom grootskaalse veevrektes weens die droogte voor. Foto: Facebook.
Volgens hom is tot 60% van skaapkuddes in die gebied al geslag.
“Omdat die skape hoofsaaklik mielies eet, slyt hul tande baie vinniger weg as op die veld. Waar ooie tot nege jaar gehou kan word, is hul tande nou op ses jaar reeds weggeslyt.”
Boere van die suidelike Karoo sê dit is ’n woestyn in hul omgewing. Bome in die gebied vrek al weens die langdurige droogte.
Die boere wat die meeste hulp nodig het, is in dié gebied en dan in die Noord-Kaap en Noordwes by Fraserburg, Tosca, Kathu, Vorstershoop en Vryburg.
Klopper sê mense moet onthou die droogte raak ook die klein dorpies op die platteland. Plaaswerkers word afbetaal en boere doen al die plaaswerk saam met hul vroue omdat hulle nie meer iemand kan betaal nie.
“Boere dra as ’n reël die dorpe se ekonomie,” sê hy.
Boere in Nood ontvang steeds skenkings, maar die grootste koste is vervoer. “Brandstof is baie duur en vervoermaatskappye trek op die oomblik self swaar.”
Op die Facebookblad Landbou Sosiaal sê boere van Glencoe en Dundee in KwaZulu-Natal dat dit by hulle ook nog droog is. Van die ander dorpe waar dit volgens die blad nog droog is, is Grahamstad, Willowmore, Rietbron, Fullarton, Steytlerville, Leeu-Gamka en Stella.
Hoewel dit die afgelope week in die Vrystaat en dele van Noordwes gereën het, was daar nie genoeg dat al die boere kon begin plant nie.
Meer oor: Suid-Afrikaanse Weerdiens | Landbou | Droogte | Waterskaarste